Biler, hestekræfter og vroom-lyde er opskriften på motoreventet ”Altid Drengerøve”. Mænd i alle aldre kunne lørdag udleve flere af deres drengerøvsdrømme til eventet på køreteknisk anlæg i Sæby. Drengerøvene kunne få målt bilernes hestekræfter og finde ud af, hvor højt anlægget i bilen egentligt kan spille. Trængte bilerne til nyt gear, så var der også mulighed for at købe det. Derudover blev den flotteste bil i 2016 også kåret. Der var også mulighed for at vise sin bil frem, og det gjorde Jeppe Larsen med glæde. Han kører i en Dodge Charger fra 2006, hvor han har bygget motoren fra bunden. Både fælgene og anlægget bag i bilen er ud over det sædvanlige. - Jeg har mere eller mindre boet i garagen de sidste to år, men lige nu med den respons bilen får, så er det det hele værd, siger Jeppe Larsen.
Der var masser af hestekræfter og beundrende blikke, da arrangementet ”Altid Drengerøv” løb af stablen på køreteknisk anlæg i Sæby lørdag.